Odden
Odden, tidligere hovedgård ved Mygdal 11 km nordøst for Hjørring. Fra 1454 til midt i 1700-t. var gården i slægten Lunges og deres efterkommeres eje.
Den sengotiske, vinkelbyggede hovedbygning med to fløje i to etager opførtes ca. 1520-50 på et middelalderligt voldsted. En nordfløj fra 1652 blev nedrevet ved en ombygning i begyndelsen af 1800-t.. Den lave vestfløj i bindingsværk er fra 1700-t. Avlsgården blev nedrevet 1945, efter at jorderne var udstykket.
Oddens hovedbygning rummer fra 1989 Victor Petersens store, offentligt tilgængelige samling af maleren J.F. Willumsens værker.